Esteban Escudero Torres

**Esteban Escudero Torres** (1946–2025) var en spansk katolsk prelat og hjelpebiskop i Valencia.

## Liv og virke
### Bakgrunn
Esteban Escudero Torres gikk på Augustines kollegium i Valencia. I 1963 begynte han på seminaret i erkebispedømmet Valencia, hvor han studerte filosofi og katolsk teologi. I 1970 tok han lisensiatgrad i katolsk teologi fra Det pavelige universitet i Salamanca  og i 1974 en grad i filosofi fra Universitetet i Valencia. Escudero Torres arbeidet deretter i et år som diakon i menigheten *San Martín* i Valencia.

### Prest
Han ble presteviet for erkebispedømmet Valencia den 12. januar 1975.

Fra 1975 til 1978 arbeidet han som kapellan i *Asunción de Nuestra Señora* menighet i Carlet. og som direktør for stedets ungdomssenter og som religionslærer. 

I 1978 ble han sendt til Roma for videre studier, og fikk doktorgrad i filosofi fra Det pavelige universitet Gregoriana i 1986 med en avhandling om den spanske filosof Miguel de Unamuno. 

Tilbake i Spania ble han koordinator for religionsundervisning i Valencia og direktør for bispedømmets opplæring av religionslærere, samt pastor for *Nuestra Señora del Socorro* i Valencia. I tillegg underviste Esteban Escudero Torres i filosofi i seks år ved *Centro de Estudios Universitarios San Pablo* i Moncada og var direktør for bispedømmets pastoralinstitutt fra 1988. Fra 1994 til 2000 var han direktør for bispedømmeinstituttet for religionsstudier. I tillegg var han professor i filosofihistorie og religionsfenomenologi ved *San Vicente Ferrer* teologiske fakultet i Valencia fra 1982, og fra 1996 professor i filosofisk antropologi ved det spanske hovedkvarter til *Det pavelige Johannes Paul II-institutt for studier av ekteskap og familie*. I 1999 ble han også kannik ved katedralen i Valencia og sekretær for katedralkapittelet.

### Hjelpebiskop i Valencia
Den 17. november 2000 utnevnte pave Johannes Paul II ham til titulærbiskop av *Thala* og hjelpebiskop i Valencia. Erkebiskopen av Valencia, Agustín García-Gasco Vicente, bispeviet ham den 13. januar 2001. Medkonsekratorer var erkebiskopen av Barcelona, kardinal Ricardo María Carles Gordó, og erkebiskopen av Toledo, Francisco Álvarez Martínez.

### Biskop av Palencia
Den 9. juli 2010 utnevnte pave Benedikt XV ham til biskop av Palencia. Innsettelsen fant sted den 29. august samme år.

### Atter hjelpebiskop i Valencia
Pave Frans utnevnte ham på nytt til hjelpebiskop av Valencia og titulærbiskop av *Diano* den 7. mai 2015..

Den 1. mars 2021 godtok pave Frans Esteban Escudero Torres' avskjedssøknad av aldersgrunner.

I Den spanske biskopskonferansen var Esteban Escudero Torres medlem av kommisjonene for samarbeid med andre kirker (2001–2005), for pastorale anliggender (2005–2011), for det sekulære apostolatet (2011–2014), for presteskapet (2014–2017) og for troslæren (siden mars 2020), samt underkommisjonen for universitetspastoral omsorg (1999–2002, 2008–2011 og 2017–2020).

Han døde i Madrid den 2. mai 2025, i en alder av 79 år.

## Episkopalgenealogi
Hans episkopalgenealogi er:
* Kardinal Scipione Rebiba (1504–1577) 
* Kardinal Giulio Antonio Santori (1532–1602) * bispeviet 1566
* Kardinal Girolamo Bernerio (1540–1611) *1586
* Erkebiskop Galeazzo Sanvitale (1566–1622) *1604
* Kardinal Ludovico Ludovisi  (1595–1632) *1621
* Kardinal Luigi Caetani (1595–1642) *1622
* Kardinal Ulderico Carpegna (1595–1679) *1630
* Kardinal Paluzzo Paluzzi Altieri degli Albertoni (1623–1698) *1666
* Pave Benedikt XIII (1649–1730) *1675
* Pave Benedikt XIV (1675–1758) *1724
* Pave Klemens XIII (1693–1769) *1743
* Kardinal Marcantonio Colonna (1724–1793) *1762
* Kardinal Hyacinthe-Sigismond Gerdil (1718–1802) *1777
* Kardinal Giulio Maria della Somaglia (1744–1830) *1788
* Kardinal Carlo Odescalchi (1785–1841) *1823
* Kardinal Costantino Patrizi Naro (1798–1876) *1828
* Kardinal Serafino Vannutelli (1834–1915) *1869
* Kardinal Domenico Serafini (1852–1918) *1900
* Kardinal Pietro Fumasoni Biondi (1852–1918) *1900
* Kardinal Antonio Riberi (1897–1967) *1934
* Kardinal Ángel Suquía Goicoechea (1916–2006) *1966
* Kardinal Agustín García-Gasco Vicente (1931–2011) *1985
* Biskop *Esteban Escudero Torres* (1946–2025) *2001

## Referanser